Lendkabe
Lendkabe (vene keeles летающие шашки või ka леталки) ehk algseisude loosimine (vene keeles жеребьевка начальных позиций) on vene ja brasiilia kabes kasutatav partiide algseisude loosimine, kus tavapärasest algseisust liigutatakse mingile muule väljale 1 või 2 kivi. Näiteks üleskirjutus a3>a5 h6>a3 tähendab, et partiid alustatakse seisust, kus kivi a3 on liigutatud väljale a5 ja kivi väljalt h6 väljale a3 (vaata diagrammi). Lendkabe puhul on alustajaks pooleks valge ja enamasti mängitakse mikromatše. Seisude loosimiseks kasutatakse spetsiaalset loositabelit. Süsteem võeti kasutusele ideega sundida mängijaid mängima tundmatuid seise ja seeläbi vähendada viikide hulka võistlustel. Lendkabet kasutatakse paljudel tippvõistlustel (alates 2015 aastast ka Eesti meistrivõistlustel).